《摸鱼儿 莼》
清代·李符

望沧浪、翠痕凉浸，丝丝似结连理。并刀剪煮凝脂滑，载酒有人同醉。

成底事。笑不为浮名，也误投竿计。冷枫十里。想渔市千家，红盐糁碧，羹熟饭云子。

歌桡动，长在白蘋开际。筠笼争涉烟水。旧游更忆西泠路，三月青青如此。

论俊味。又何待、香鲈亭畔秋风起。年来正拟。驾小小沙棠，两乡泛宅，日采镜奁里。

作者简介：（1639—1689）清浙江秀水人，原名符远，字分虎，号耕客，又号桃乡。善诗词，工骈体。与兄李绳远、李良年号浙西三李。与朱彝尊等结诗社。后客居福建茶官署，暴卒。有《香草居集》。